SKRIFTLIG FORESPØRGSEL P-2879/01

af Gerard Collins (UEN) til Kommissionen

(10. oktober 2001)

Om: Det Forenede Kongeriges gennemførelse af direktiv 73/239/EØF

Er Kommissionen klar over, at et betragteligt antal EU-borgere har lidt betydelige tab, idet de som følge af deres medlemskab af Lloyd's of Londons forsikringsmarked

hæfter for en del af de tab, selskabet har pådraget sig gennem sin forsikringsvirksomhed i USA? Er Kommissionen desuden klar over, at der foreligger beviser for, at Lloyd's ikke havde de ifølge direktiv 73/239/EØF(1) påkrævede midler i reserve? Vil Kommissionen indlede overtrædelsesprocedure mod Det Forenede Kongerige i denne sag, og vil den gøre alle sine dokumenter og al sin korrespondance i denne sag tilgængelige for Parlamentet?

(1) EFT L 228 af 16.8.1973, s. 3.

Svar afgivet på Kommissionens vegne af F. Bolkestein

(12. november 2001)

Det ærede medlem har stillet fire spørgsmål.

Kommissionsmedlemmet med ansvar for det indre marked har allerede besvaret flere af disse i den detaljerede orientering til Udvalget for Andragender den 18. juni 2001:

- For det første er Kommissionen klar over, at et betydeligt antal EU-borgere har lidt omfattende tab som følge af deres medlemskab af Lloyd's of Londons forsikringsmarked, idet de hæfter for en del af de tab, selskabet har pådraget sig gennem sin virksomhed i USA.

- For det andet er Kommissionen opmærksom på, at det efterfølgende blev klart, at mange af Lloyd's konsortier ikke havde en tilstrækkelig stor skadesreserve som følgende af det stigende antal skadeserstatninger i forbindelse med asbest i USA. Kommissionen er imidlertid som en del af dens undersøgelse af, hvorvidt kravene i Rådets første direktiv 73/239/EØF af 24. juli 1973 om samordning af de administrativt eller ved lov fastsatte bestemmelser om adgang til udøvelse af direkte forsikringsvirksomhed bortset fra livsforsikring overholdes, ved at undersøge, hvorvidt der på forhånd blev skabt tilstrækkelige reserver.

- For det tredje tager Kommissionen de mange klager, den har modtaget vedrørende Lloyd's, meget alvorligt; det påstås heri, at der er sket overtrædelse af EF's forsikringsdirektiver. Generaldirektoratet for Det Indre Marked har i den forbindelse forelagt de britiske myndigheder en række officielle spørgsmål (betegnes som skrivelser forud for anvendelsen af EF-traktatens artikel 225 (tidligere artikel 169). Situationen er meget kompliceret, og Kommissionen håber inden længe at kunne afslutte den foreløbige analyse. Den vil derefter træffe beslutning om, hvorvidt den formelle overtrædelsesprocedure i medfør af EF-traktatens artikel 226 skal iværksættes. Europa-Parlamentet vil blive informeret om Kommissionens beslutning.

- For det fjerde har Kommissionen altid bestræbt sig på at holde Europa-Parlamentet fuldt og helt informeret ved at fremsende omfattende skriftlige bemærkninger og via Kommissionens tjenestemænds mundtlige forklaringer i Udvalget for Andragender. Kommissionsmedlemmet med ansvar for det indre marked har den 18. juni 2001 fremlagt en omfattende redegørelse for Udvalget for Andragender og besvaret detaljerede spørgsmål fra medlemmerne. Kommissionen har endvidere forsøgt at fremlægge dokumenter, medmindre de var fortrolige, og den har fremlagt en kopi af de spørgsmål, den har sendt til de britiske myndigheder i oktober 2000.